আকাশে উড়বে ‘ড্রোন’! মাটিতে এগোবে পাঁচটি কুনকি হাতি। সঙ্গে থাকবেন বন দফতরের কর্মী-আধিকারিকেরা। এভাবেই আজ, সোমবার থেকে বাঁকুড়া জেলার বেলিয়াতোড় রেঞ্জের অন্তর্গত গঙ্গাজলঘাটির জঙ্গলে বন্য হাতির দলের খোঁজে অভিযান শুরু করার কথা বন দফতরের।
সূত্রের খবর, রবিবার রাতে বেলিয়াতোড় রেঞ্জ অফিসে বনদফতরের আধিকারিকদের একটি বৈঠক হয়। ওই বৈঠকেই লোকালয় থেকে হাতি সরানোর জন্য জঙ্গলের ভিতরে ‘ড্রোনে’র মাধ্যমে নজরদারি চালানোর সিদ্ধান্ত হয়েছে। একইসঙ্গে একটি নির্দিষ্ট এলাকায় হাতির দলকে আটকে রাখার পরিকল্পনাও নেওয়া হয়েছে। 
বন দফতরের কর্তাদের একাংশের দাবি, আকাশে ‘ড্রোন’ উড়িয়ে হাতির খোঁজে এ ধরনের অভিযান এই প্রথম। এক বনকর্তার কথায়, ‘‘আমাদের রাজ্যে তো বটেই, সারা দেশে ‘ড্রোন’ উড়িয়ে হাতির দলের সন্ধান পাওয়ার চেষ্টা বাঁকুড়াতেই প্রথম হচ্ছে। অভিযান সফল হলে রাজ্যের বিভিন্ন প্রান্তে হাতির দৌরাত্ম্য রোখার কাজে এই পদ্ধতি ব্যবহার করা হবে। পাশাপাশি, হাতি সুমারির ক্ষেত্রেও তা কাজে লাগানো হবে।’’
অভিনব অভিযানের সঙ্গে মুখ্যমন্ত্রী মমতা বন্দ্যোপাধ্যায়ের ক্ষোভের যোগসূত্র খুঁজে পাচ্ছেন বন দফতরের আধিকারিকদের একাংশ। সম্প্রতি উত্তরবঙ্গ সফরে গিয়ে লোকালয়ে হাতির হানা বন্ধে বন দফতরের ব্যর্থতায় ক্ষোভ প্রকাশ করেন মুখ্যমন্ত্রী। তার আগে পশ্চিম মেদিনীপুরের প্রশাসনিক বৈঠকেও এ নিয়ে উষ্মা প্রকাশ করেছিলেন তিনি। গত এক বছরে শুধু বড়জোড়া অঞ্চলেই হাতির হানায় সাতজনের মৃত্যু হয়েছে। জেলার অন্যত্র এবং পশ্চিম মেদিনীপুর ও উত্তরবঙ্গের বনাঞ্চল ধরলে সংখ্যাটা আরও বেশি। এই প্রেক্ষিতেই বেলিয়াতোড় রেঞ্জে আজ, সোমবার থেকে শুরু হচ্ছে হাতি তাড়ানোর অভিযান। 
প্রশাসন সূত্রের খবর, বাঁকুড়া জেলার জঙ্গলে এই মূহুর্তে প্রায় ১০০টি হাতি রয়েছে। এর মধ্যে প্রায় ২২টি হাতি দলছুট হয়ে স্থায়ীভাবে এলাকার জঙ্গলে থেকে গিয়েছে। বাকিগুলি দলমা এবং ময়ূরঝর্ণা রেঞ্জ থেকে যাতায়াতকারী। এদিন বনমন্ত্রী বিনয় বর্মণ বলেন, ‘‘ড্রোনের ব্যবহার প্রসঙ্গে এখনই কিছু বলব না। তবে লোকালয় থেকে হাতির দলকে সরানোর জন্য সবরকম চেষ্টা করছি।’’ 
সেই চেষ্টাতেও শাসকদল রাজনীতি করছে বলে অভিযোগ বিরোধীদের। দু’দিন আগে বাঁকুড়া জেলায় এসে অভিযান নিয়ে বেলিয়াতোড় রেঞ্জ অফিসে বৈঠক করেন বনমন্ত্রী। সেই বৈঠকে ডাক পাননি এলাকার সিপিএম বিধায়ক তথা হাতি ‘ড্রাইভিং’য়ে (সরানো) অভিজ্ঞতাসম্পন্ন সুজিত চক্রবর্তী। এদিন বড়জোড়ার বিধায়ক বলেন, ‘‘জঙ্গলের ভিতর খাবার জলের পুকুর এবং হাতিদের খাবারের উপযুক্ত ব্যবস্থা করলে উপদ্রব অনেকটাই কমানো যাবে।’’